Logo de Falun Gong.

|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Falun Gong**, en chinés 法輪功 ("Práctica da Roda da Lei"), é un grupo relixioso que se basea nun sistema que consiste en cinco exercicios de meditación, destinado ó cultivo da mente e do corpo. Foi introducido por Li Hongzhi en 1992.

Dende o 20 de xullo de 1999, o Goberno da China prohibiu Falun Gong. A versión oficial é que o fixo porque mantiña actividades ilegais; segundo o propio grupo, o Goberno da China temía que a popularidade de Falun Gong puxese en perigo a estabilidade do réxime comunista no país. Occidente considera esta prohibición contraria ós Dereitos Humanos.

O número de membros de Falun Gong antes da súa ilegalización oscilaba entre os 70 millóns (segundo o New York Times o 27 de abril de 1999) e os 100 millóns estimados polo Goberno chinés.

Orixe
-----

O 13 de maio de 1992, en Changchun, China, Li Hongzhi establecía a práctica dun sistema de cultivación do corpo e da mente mediante cinco exercicios de meditación. Durante tres anos, adicouse a ensinar estes exercicios; dende entón, este sistema esténdese grazas ó labor dos practicantes, moitos dos cales se dedican a ensinarllo a máis xente. A súa popularidade creceu moi rapidamente na China, e axiña se estendeu a outros países.

Crenzas e ensinanzas
--------------------

Exercicios de Falun Gong en Toronto.
Falun Gong baséase na "Lei de Buda" que, segundo as súas ensinanzas (recollidas en dous libros escritos por Li Hongzhi: *Falung Gong* e *Zhuan Falun*), se pode resumir en tres palabras: sinceridade, bondade (ou compaixón) e tolerancia.

### Os cinco exercicios básicos

Son:

* O Buda das Mil Mans.
* A Postura de Pé Falun.
* Entrando nos dous Extremos Cósmicos.
* O Circuíto Divino Falun.
* A Meditación, sentado.

A prohibición de Falun Gong
---------------------------

Cando, en xullo de 1999, o Goberno chinés prohibiu Falun Gong, aínda se recordaba como, o 25 de abril dese mesmo ano, unhas 10.000 persoas da organización fixeron unha protesta fronte á sede central do Partido Comunista da China. Sospéitase que quizais isto tivo relevancia na decisión e que o Goberno temía que o grupo se fixese demasiado poderoso.

A prohibición tivo numerosas repercusións internacionais, non só polo feito de non permitir ós cidadáns exercer a súa liberdade de pertencer a un grupo relixioso, senón porque moitos dos seguidores de Falun Gong foron sometidos a tortura, colleita de órganos e pena de morte.

A controversia de Falun Gong, xunto coa referente á independencia do Tíbet e de Taiwán, é un dos asuntos máis espiñentos dentro da política chinesa.

Notas
-----

1. ↑  "Buddhist Law, led by a qigong master named Li Hongzhi, claims to have more than 100 million followers. Even if that is an exaggeration, the government's estimate of 70 million practitioners represents a large group in a nation of 1.2 billion".

Referencias

1. ↑  "Falun Gong: historia de una persecución". *20minutos*. 19 de diciembre de 2011.
2. ↑  Congressional-Executive commission on China, Annual Report 2008
3. 1 2  Seth Faison, "In Beijing: A Roar of Silent Protestors", New York Times, 27 de abril de 1999.
4. ↑  Centro de Información de Falun Dafa, ed. (17 de mayo de 2008). "Línea de Tiempo". Arquivado dende o orixinal o 01 de febreiro de 2016. Consultado o 11 de xaneiro de 2016.
5. ↑  Porter 2003, p. 29.
6. ↑  Tong 2009.
7. ↑  Kilgour 2007.

Véxase tamén
------------

### Bibliografía

* Kilgour, David (2007). Broad Book Publications, ed. *Colleita Sanguenta. Informe revisado sobre as alegacións de colleita de órganos de Falun Gong en China*. ISBN 9789868520950.
* Tong, James W. (2009). Oxford University Press, ed. *Revenge of the Forbidden City: The suppression of the Falungong in China, 1999–2005*. ISBN 0-19-537728-1.
* Porter, Noah (2003). Universal-Publishers, ed. *Falun Gong in the United States: An Ethnographic Study*. ISBN 978-15-811-2190-2.

### Ligazóns externas

* falundafa.org
* Asasinado polos seus órganos: O negocio de transplante segredo de Estado chinés (2012) YouTube, 8 minutos

|  |  |
| --- | --- |
|  | Wikimedia Commons ten máis contidos multimedia na categoría:  ***Falun Gong Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q185802
* WorldCat
* VIAF: 135149106275968492297
* BIBSYS: 7029482
* BNF: 145857905
* BRE: 4705621
* EBID: ID
* GEC: 0517647
* GND: 4452520-5
* ISNI: 0000 0001 2175 9890
* LCCN: nr98001240
* NLA: 36588964
* SUDOC: 23526525X

 |